ཨོཾ་བདེ་ལེགས་སུ་གྱུར་ཅིག།སྐྱེས་བུ་གསུམ་གྱི་ལམ་རྣམ་པར་ངེས་པ་བྱ་དཀའ་བའི་མཛེས་རྒྱན་ཞེས་བྱ་བ།རྗེ་བཙུན་བླ་མ་དམ་པའི་ཞབས་ལ་ཕྱག་འཚལ་ལོ།།ས་དང་ལམ་རྣམས་མཐའ་དག་བརྒལ།།སྤང་བྱ་བག་ཆགས་བཅས་པ་ཟད།།མཛད་པ་དཔག་པར་དཀའ་བ་ཅན།།བླ་མ་རྣམས་ལ་བདག་ཅག་དད།།རང་དང་གཞན་ལ་ཕན་བསམས་ནས།།མཁས་པས་ལན་མང་བསྔགས་པ་དང་།།བཀའ་དང་ཚད་མས་གཞལ་བ་གང་།།ཡང་དག་ལམ་བཟང་བཤད་པར་བྱ།།བདག་ཅག་མ་སྦྱངས་བསམ་པ་དམན།།སྐལ་བ་ངན་རྣམས་རང་དགའ་བར།།ལམ་དང་ལམ་ངན་གང་ལས་དཔྱད།།འབད་པས་བླ་མ་དམ་པ་བཙལ།།དད་དང་ཐམས་ཅད་བཏང་བ་ལས།།ཡང་དག་བླ་མ་རངས་པར་བྱ།།ཕན་པ་མཛད་པས་བཀའ་སྩལ་པ།།རབ་ཟབ་གདམས་པ་འབད་པས་མཉན།།དལ་བ་བརྒྱད་དང་ལྡན་པ་དང་།།སངས་རྒྱས་བསྟན་དང་ཕྲད་པ་དཀའ།།བདག་ཅག་ཐམས་ཅད་ཆ་ཙམ་ཡང་།།གནས་པ་མ་ལགས་བརྟན་མ་ལགས།།མཛའ་བ་རྣམས་དང་གནས་དང་བྲན།།ཐམས་ཅད་བཞག་ནས་ཆ་བ་ལགས།།སླར་ཡང་ལས་ལ་རག་ལས་ནས།།ལན་བརྒྱར་གནས་གཞན་འཁྱམ་པ་དང་།།ངན་པར་སྤྱད་པ་གང་དག་རྣམས།།གཡང་སར་ཉམ་ཐག་བརྣག་དཀའ་བས།།བསྐལ་པ་ལས་ཀྱང་ལྷག་པར་མནར།།རང་ལ་ཕན་པར་མཛད་ལགས་ན།།ལས་འབྲས་ཕྲ་བ་ཡང་ཡང་བསམ།།སྔོན་ཆད་ངན་པར་སྤྱད་རྣམས་ལ།།རང་ལ་སྨད་པར་བྱ་བ་དང་།།སླན་ཆད་བསྡམ་པར་དམ་བཅས་ནས།།འབད་པས་ཡང་ཡང་བཤགས་པར་བྱ།།བླ་མ་སྐྱབས་གནས་ལས་འབྲས་ལ།།དད་པ་ལམ་རྣམས་རྩ་བ་ལགས།།རང་ཉམས་ཐམས་ཅད་རབ་བཏང་ནས།།བསམ་པ་ཐག་པས་སྐྱབས་གནས་ལ།།དད་པས་སྐྱབས་བཅས་གང་ལགས་པ།།ཉམ་ཐག་གནས་ལས་ཐར་པ་ལགས།།རབ་དཀར་ཟག་བཅས་ལས་དག་ལས།།གནས་སྐབས་ཐང་འགའ་ཐར་ན་ཡང་།།རྣམ་མང་ཐ་བས་རྣམ་པར་བསྡམས།།མཐར་ཡང་ཉམ་ཐག་ལས་མ་འདས།།དཀའ་བ་བརྒྱ་ཕྲག་བརྩམས་ནས་ཀྱང་།།ཐར་པ་དམ་པ་བཙལ་བར་བྱ།།ཡང་དག་ལམ་ལ་ལྟར་སྣང་དང་།།ལྟར་སྣང་ལ་ཡང་ཡང་དག་པར།།ལྟ་བ་ཐམས་ཅད་ཚད་མ་དང་།།འཐད་པ་ལྡན་པས་རྣམ་པར་བཅད།།རྟག་དང་ཆད་པ་རྣམ་སྤངས་པ།།ཡང་དག་ལྟ་བ་གཏན་ལ་དབབ།།ཟག་པ་མཐའ་དག་རྩ་བ་གང་།།བདག་ལྟ་སྤངས་ལ་འབད་པར་བྱ།།བསླབ་པ་རྣམས་ལ་བཅས་པ་དང་།།འགལ་བ་དྲན་པས་རྣམ་པར་བསྡམ།།བསམ་གཏན་ཡང་དག་ལྟ་བ་དང་།།ལྡན་ན་ཐར་པ་ག་ལ་དཀའ།།བདག་ཅག་ཐར་པ་ཙམ་ལ་ཡང་།།མཁས་པས་དགའ་བ་རྣམ་པར་སྤང་།།གང་ཟག་གཞན་གང་ལན་བརྒྱར་ཡང་།།བདག་ལ་ཕན་བཏགས་ཕ་དང་མ།།ལགས་པ་ཡང་ཡང་བསམ་པ་དང་།།ཕན་པ་བྱས་པ་དྲན་པར་བྱ།།གཞན་ལ་ཚངས་གནས་བྱམས་པ་གང་།།ཟླ་དང་བཅས་པ་རབ་སྦྱངས་ནས།།ཐམས་ཅད་གཡང་ས་ལས་བསྒྲལ་བ།།བདག་ལ་རག་ལས་ལྷག་བསམ་བྱ།།རང་གཞན་བསྒྲལ་སླད་སངས་རྒྱས་ལ།།བསམ་པ་ཡང་དག་བརྟན་བྱས་ནས།།རྒྱལ་སྲས་བསླབ་པ་མཐའ་དག་ལ།།རྣམ་དག་བསམ་པས་སྦྱང་བར་བྱ།།དཔག་ཡས་ཐབས་མཁས་ལྡན་པ་དང་།།བསམ་གཏན་ཡན་ལག་མ་ཉམས་པར།།ཡང་དག་མཐའ་ལ་མཉམ་བཞག་ནས།།ཟག་པ་བག་ཆགས་བཅས་པ་སྤང་།།སྤང་བྱ་མཐའ་དག་ཟད་པ་ན།།ན་རྒ་ཟླ་དང་བཅས་པ་བརྒལ།།བརྒལ་དཀའ་ཉམ་ཐག་གནས་ལས་ཐར།།ཐར་པ་དག་ལས་དམ་པ་ལགས།།བདེ་གཤེགས་མཁྱེན་བརྩེ་ཆེ་བརྙེས་ཏེ།།ཡེ་ཤེས་མེ་ལྕེས་བདེན་ཞེན་བསྲེགས།།སྲེད་མེད་ཆེས་ཆེར་བདེ་ཆེན་བསྐྱེད།།དཔེ་མེད་དགེ་ལེགས་གཏེར་ཆེན་དེས།།སྡུག་ཀུན་དྲུངས་ཕྱུང་བདུད་དཔུང་བཏུལ།།དུས་གསུམ་ཡུལ་ཀུན་ཐུགས་སུ་ཆུད།།ཕུལ་བྱུང་གཟུགས་སྐུས་དུས་ཀུན་ཏུ།།རྫུ་འཕྲུལ་ལྷུན་གྲུབ་རྒྱུན་དུ་འབྱུང་།།ཉིད་ཀྱིས་གཞི་གཉིས་ཇི་བཞིན་གཟིགས།།སྒྲིབ་གཉིས་སྤྲིན་གྱིས་མི་སྒྲིབ་པའི།།ཉི་མའི་གཟི་བྱིན་འདི་ཡིས་ནི།།སྲིད་འདིར་ཡིད་གཉིས་དཔྱིས་འབྱིན་བགྱིད།།གྲོང་འཇོམས་གཙོ་བོས་མཆོག་ཁྱོད་བསྟོད།།སྟོབས་སོགས་ཡོངས་རྫོགས་དངོས་དོན་སྟོན།།ཉོན་མོངས་འཇོམས་དོན་ཆོས་འཁོར་བསྐོར།།མགོན་པོས་བློ་གྲོས་མཆོག་སྩོལ་མཛོད།།འདི་སྐད་སྨྲ་བ་འདི་ལྟའི་རིག་པ་ལ།།སྐྱེས་ཙམ་ཉིད་ནས་སྐྱེས་ཐོབ་ཐོགས་མེད་ཅིང་།།མཁས་བྱའི་གནས་ལ་མཁས་པའི་ཟླ་བྲལ་བ།།དགེ་ལེགས་བདག་གིས་དགེ་བའི་རྩེད་འཇོ་བྱས།།རྩོམ་ན་བླུན་པོའི་གྲོང་ཚིག་བརྒྱུད་མར་རྩོམ།།འཆད་ན་འབྲེལ་མེད་འགལ་དུའི་ཕུང་པོ་འཆད།།ཡིད་ནི་རྟག་ཏུ་འདོད་པ་ཚོལ་བའི་ཡིད།།བཤེས་གཉེན་ཕལ་ཆེར་དིང་སང་སྡིག་པའི་བཤེས།།བདག་གིས་དེ་ལྟར་ལམ་བཟང་བསྟན་ལས་བདག།བདག་གཞན་སྒྲོལ་བའི་དེད་དཔོན་མཆོག་གི་བདག།བདག་ཉིད་ཆེན་པོ་ལུང་རྟོགས་ནོར་བུའི་བདག།བདག་མེད་དོན་གཟིགས་ཐོབ་པར་གྱུར་ཅིག་བདག།སྐྱེས་བུ་གསུམ་གྱི་ལམ་རྣམ་པར་ངེས་པ།བྱ་དཀའ་བའི་མཛེས་རྒྱན་ཞེས་བྱ་བའི་རབ་ཏུ་བྱེད་པ་འདི་ནི།གངས་རིའི་ཁྲོད་ཀྱི་སྙན་དངགས་མཁན་རྣམས་ཀྱི་གཙུག་གི་ནོར་བུ།མང་དུ་ཐོས་པའི་བཙུན་པ་དགེ་ལེགས་དཔལ་བཟང་པོས།སྙན་དངགས་མཁན་གསར་བུ་འགའ་ཞིག་ལ་བྱ་དཀའི་དཔེ་ཙམ་གསལ་བར་བྱ་བའི་སླད་དུ།དཔལ་རི་བོ་མདངས་ཅན་གྱི་དགོན་པར་སྨྲས་པའོ།།།།༈